Il-Bieb Imsakkar Jekk fil-għaxija tiftaħ qalbek beraħ jidħollok dlonk il-lejl u jorqod għandek. Jekk tul il-lejl tiċċassa lejn il-kwiekeb huma jkellmuk bil-lingwa tas-sigrieti. U jekk tgħaddi s-sigħat imqajjem, tisma' fil-ħemda l-qalb ta' l-univers ittektek. La tinħasadx: issemma' sew u tifhem li ż-żewġt iqlub itektku b'ritmu wieħed. Tkun sibt il-bieb imsakkar tal-misteru, lilhinn mill-bieb ħadd għadu qatt ma rifes. Ftakar it-triq biex tagħraf terġa' lura.